ส่อง มันนี่ เอ็กซ์โป กู้บ้าน รูดเงินสด ดอกเบี้ยถูก
งานมหกรรมการเงิน หรือมันนี่ เอ็กซ์โป วันที่ 12-15 พ.ค.นี้ ที่เมืองทองธานี ได้สร้างความคึกคักในแวดวงการเงินขึ้นอีกครั้ง
12 พ.ค. 2559

โดย...ศุภลักษณ์ เอกกิตติวงศ์
ถือเป็นโอกาสดีสำหรับผู้บริโภคที่จะได้เลือกใช้บริการทางการเงินต่างๆ ด้วยอัตราดอกเบี้ยที่ต่ำกว่าปกติ มีโปรโมชั่น สิทธิประโยชน์อื่นๆ ที่สถาบันการเงินทั้งธนาคารพาณิชย์ สถาบันการเงินที่ไม่ใช่ธนาคาร (นันแบงก์) ที่มาเสนอบริการการเงิน ให้ได้เลือกด้วยดอกเบี้ยเงินกู้ที่ต่ำ และผลตอบแทนที่คุ้มค่า ถือเป็นการได้ของดีราคาถูกได้ในงานอีเวนต์เกี่ยวกับการเงินและการลงทุนที่มีขึ้นตลอดปี
ล่าสุด ในงานมหกรรมการเงิน หรือมันนี่ เอ็กซ์โป วันที่ 12-15 พ.ค.นี้ ที่เมืองทองธานี ได้สร้างความคึกคักในแวดวงการเงินขึ้นอีกครั้ง โดยแต่ละแบงก์ต่างนำเสนอโปรโมชั่นทั้งสินเชื่อ เงินฝาก การลงทุน หลังจากช่วงต้นปีภาคการเงินค่อนข้างแผ่วจากความระมัดระวังปล่อยกู้และไม่มีโปรโมชั่นเงินฝากที่โดนใจ
ทั้งนี้ สินเชื่อที่ได้รับความนิยมอันดับ 1 ทุกปี คงหนีไม่พ้นสินเชื่อบ้าน ซึ่งปีนี้พบว่าโปรโมชั่นสินเชื่อบ้าน 0% เริ่มกลับมาอีกครั้ง หลังจากห่างหายไปหลายปี เนื่องจากธนาคารแห่งประเทศไทย (ธปท.) ได้ขอให้งดเว้นไว้ก่อนหน้านี้ เนื่องจากเกรงว่าอัตราดอกเบี้ยที่ต่ำเกินไปจะเป็นการปั่นฟองสบู่ภาคอสังหาริมทรัพย์
การกลับมาของสินเชื่อบ้านดอกเบี้ย 0% ในงานนี้สะท้อนว่าความกังวลเรื่องฟองสบู่ลดน้อยลง ขณะที่การแข่งขันสินเชื่อบ้านทวีความเข้มข้นดุเดือดมากขึ้น นำโดยสองธนาคารคือ ธนาคารออมสินที่ปล่อยสินเชื่อเคหะดอกเบี้ย 0% นาน 6 เดือน และธนาคารกสิกรไทยออกสินเชื่อบ้าน ดอกเบี้ย 0% นาน 6 เดือน
นอกจากนี้ ยังมีแคมเปญเด่นสินเชื่อบ้านอีกหลายธนาคารที่ดอกเบี้ยเริ่มต้น 0% กว่าๆ ได้แก่ ธนาคารกรุงศรีอยุธยาออกสินเชื่อบ้านกรุงศรีดอกเบี้ย 0.25% นาน 6 เดือน ธนาคารกรุงไทยเสนอสินเชื่อบ้านกรุงไทยผ่อนสบายดอกเบี้ย 0.99% ต่อปี นาน 9 เดือน
ธนาคารอาคารสงเคราะห์ออกสินเชื่อบ้านอัตราดอกเบี้ย 0.50% ต่อปี นาน 9 เดือนแรก ส่วนธนาคารเกียรตินาคินสินเชื่อบ้านอัตราดอกเบี้ยพิเศษ 0.95% ต่อปี นาน 1 ปี ธนาคารซีไอเอ็มบี ไทย มีสินเชื่อบ้านคิดดอกเบี้ยเฉลี่ย 3 ปีแรก 4.15% ต่อปี
อย่างไรก็ตาม ขอแนะนำผู้สนใจโปรโมชั่นสินเชื่อบ้าน อย่ามองแต่อัตราดอกเบี้ยถูกอย่างเดียว เพราะแม้ดอกเบี้ยจะถูกแสนถูก แต่บางธนาคารอาจจะมีเงื่อนไขในการให้ดอกเบี้ยต่ำ เช่น ต้องทำประกันอัคคีภัยตลอดอายุสัญญา นอกจากนี้ควรตัดสินใจเลือกอัตราดอกเบี้ย ด้วยการคำนวณดอกเบี้ยเฉลี่ย 3 ปีแรก เนื่องจากการกู้ซื้อบ้านโดยปกติทั่วไปจะมีเงื่อนไขห้ามกู้หนี้ใหม่มาชำระหนี้เก่า หรือรีไฟแนนซ์ใน 3 ปี เพราะหากพลาดกู้ด้วยดอกเบี้ยเฉลี่ย 3 ปีแรกแพงกว่าธนาคารอื่น ก็ไม่มีโอกาสที่จะแก้ไขเปลี่ยนแปลง
สำหรับผู้ที่มีบ้านอยู่แล้ว แต่ต้องการสภาพคล่องเพิ่มเติม ในงานก็มีแคมเปญบ้านแลกเงิน เช่น ธนาคารไทยพาณิชย์มีสินเชื่อมายโฮมมายแคชอัตราดอกเบี้ย 0% นาน 3 เดือน และสินเชื่อบ้านรีไฟแนนซ์ ฟรีค่าจดจำนอง เป็นต้น
ด้านแคมเปญสินเชื่อบุคคลก็น่าสนใจไม่แพ้กันสำหรับผู้ที่ต้องการสภาพคล่อง ในยุคที่ค่าใช้จ่ายสูงขึ้น แต่รายได้เท่าเดิม หรือบางรายอาจจะลดลง โดยแต่ละธนาคารต่างออกแคมเปญการให้สินเชื่อบุคคล ด้วยอัตราดอกเบี้ยที่ต่ำกว่าเพดาน 28% แต่ต้องบอกว่าแม้จะมีแคมเปญ แต่การอนุมัติสินเชื่อบุคคลยังคงค่อนข้างเข้มงวด เพราะเป็นสินเชื่อประเภทนี้ ไม่มีหลักประกัน ฉะนั้นผู้กู้จะต้องมีภาระหนี้และรายได้ที่ผ่านเกณฑ์ของสถาบันการเงินหรือนันแบงก์แต่ละราย จึงจะได้รับอนุมัติ
เริ่มด้วยธนาคารกสิกรไทยปล่อยสินเชื่อเงินสดอัตราดอกเบี้ย 0% นาน 3 เดือน ธนาคารกรุงไทย ออกแคมเปญแรงสำหรับสินเชื่อกรุงไทยซูเปอร์ อีซี่ โดยให้วงเงินกู้ 5 เท่าของรายได้ สูงสุดที่ 1 ล้านบาท อัตราดอกเบี้ย 15% ต่อปี และยังมีสินเชื่อเพื่อการศึกษาที่ออกมาเหมาะเจาะกับช่วงเปิดเทอมพอดี เป็นการให้กู้ตามจ่ายจริง ผ่อนนาน 10 ปี
ธนาคารทหารไทยออกสินเชื่อบุคคลทีเอ็มบี แคชทูโก อัตราดอกเบี้ย 14.99% ต่อปี นาน 3 เดือนแรก ธนาคารเกียรตินาคินนำเสนอสินเชื่อบุคคลด้วยการดัมพ์อัตราดอกเบี้ยเริ่มต้นที่ 13.99% ต่อปี ขณะที่นันแบงก์อย่างอีซี่บายชูแคมเปญของบัตรยูเมะ พลัส พรีเมียร์ ดอกเบี้ย 0% นาน 60 วัน ส่วนอิออน ธนสินทรัพย์ ให้สิทธิรูดผ่อนทองด้วยดอกเบี้ยพิเศษ 0% นาน 6 เดือน
หรือใครที่มีเครดิตพอที่จะทำบัตรเครดิตได้ ธนาคารซีไอเอ็มบี ไทย เตรียมปล่อยบัตรเครดิตรับสิทธิผ่อน 0% ทั่วไทย ทั่วโลก นาน 4 เดือน และคิดค่าธรรมเนียมการแปลงสกุลเงินต่างประเทศเพียง 1% ธนาคารกรุงศรีอยุธยาใช้แคมเปญอนุมัติพร้อมรับบัตรทันทีภายใน 1 ชั่วโมง
ส่วนผู้ที่มองหาแคมเปญเงินฝากพิเศษดอกเบี้ยสูงก็พอจะมีให้เห็นอยู่บ้าง โปรโมชั่นแรงที่สุดเห็นจะเป็นธนาคารซีไอเอ็มบี ไทย ออกเงินฝากประจำพิเศษคู่ประกันอัตราดอกเบี้ย 10% เป็นบัญชีเงินฝากประจำพิเศษ 4 เดือน สำหรับลูกค้าที่ซื้อผลิตภัณฑ์ประกันชีวิตที่ธนาคารเสนอขาย โดยมียอดซื้อแบบประกันขั้นต่ำ 5 หมื่นบาท และกรมธรรม์ได้รับการอนุมัติภายในวันที่ 30 มิ.ย. 2559
ส่วนธนาคารรัฐก็ไม่น้อยหน้า ธนาคารออมสินออกเงินฝากเผื่อเรียก 103 วัน อัตราดอกเบี้ย 4.25% ต่อปี (เทียบเท่าเงินฝากประจำ 5% ต่อปี) ด้านธนาคารอาคารสงเคราะห์ชูเงินฝากออมทรัพย์อัตราดอกเบี้ย 2% ต่อปี ขณะที่ธนาคารอิสลามแห่งประเทศไทย เสนอเงินฝากประจำถูกใจ ผลตอบแทนสูงสุด 2.25% และเงินฝากออมทรัพย์ Ibank Step ผลตอบแทนสูงสุด 1.45%
ด้านกรมบังคับคดีก็ไปออกบูธเปิดให้บริการไกล่เกลี่ยหนี้ชั้นบังคับคดีภายในงาน สำหรับลูกหนี้สถาบันการเงิน 3 แห่ง คือ ธนาคารออมสิน ธนาคารเพื่อการพัฒนาวิสาหกิจขนาดกลางและขนาดย่อม (เอสเอ็มอีแบงก์) และลูกหนี้บัตรเคทีซี โดยลูกหนี้ในชั้นบังคับคดีของทั้ง 3 แห่ง สามารถเดินทางไปที่เมืองทองธานีและติดต่อขอไกล่เกลี่ยหนี้ได้ โดยไม่ต้องเดินทางไปกรมบังคับคดี หรือสถาบันการเงินเจ้าหนี้ ถือเป็นการอำนวยความสะดวกให้ โดยลูกหนี้ธนาคารออมสินไกล่เกลี่ยหนี้วันที่ 12-13 พ.ค. ส่วนลูกหนี้เอสเอ็มอีแบงก์ วันที่ 14 พ.ค. และลูกหนี้บัตรเคทีซี วันที่ 15 พ.ค. 
ส่วนลูกหนี้ธนาคารอื่นๆ ไม่ต้องตกใจสามารถมาติดต่อเจ้าหน้าที่ภายในบูธของกรมบังคับคดี เพื่อขอคำปรึกษาได้ รวมทั้งขอคำปรึกษาด้านกฎหมายฟรี ไม่มีค่าใช้จ่าย และถ้าใครสนใจทรัพย์ของกรมบังคับคดีก็มาดูการเปิดตัว Mobile App “Led Property” และ “Led Property Plus” ซึ่งเป็นช่องทางให้ผู้สนใจประมูลสามารถตรวจสอบรายการทรัพย์ที่จะนำออกประมูลได้ผ่านมือถือ พร้อมแนะนำระบบการส่งคำสั่งซื้อทรัพย์ทางอิเล็กทรอนิกส์ด้วย